ท่องเที่ยว & ยกเว้นภาษี
โดย...สมชาย ชูเกตุ
29 ต.ค. 2565

โดย...สมชาย ชูเกตุ
การท่องเที่ยวเกี่ยวข้องกับธุรกิจมากมาย ได้แก่ โรงแรม  รีสอร์ท ที่พัก ร้านอาหาร ขนส่ง  ร้านขายสินค้า และบริการอื่นๆ อีกเป็นจำนวนมาก สร้างรายได้และการจ้างงาน รัฐได้มีมาตรการภาษีช่วยสนับสนุน โดยมีการยกเว้นภาษีให้แก่บุคคลธรรมดาที่ท่องเที่ยวในประเทศไทย จำนวนเงินที่ใช้สิทธิยกเว้นภาษีสูงสุดไม่เกิน 3 หมื่นบาท สำหรับการยื่นแบบเสียภาษีเงินได้บุคคลธรรมดาปีภาษี  2559   
ค่าใช้จ่ายที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม สำหรับการเดินทางท่องเที่ยวภายในประเทศไทย ได้รับยกเว้นภาษีได้ตามจำนวนค่าใช้จ่ายที่จ่ายจริง  แต่รวมกันแล้วไม่เกิน 3 หมื่นบาท  โดยต้องจ่ายระหว่างวันที่ 1 ม.ค.-31 ธ.ค. 2559
รัฐได้ออกกฎหมาย  2  ฉบับ เพื่อส่งเสริมสนับสนุนและกระตุ้นการท่องเที่ยว  ดังนี้
1.กฎกระทรวง ฉบับที่ 316  (พ.ศ. 2559) ประกอบกับประกาศอธิบดีฯ ภาษีเงินได้ (ฉบับที่ 273) ยกเว้นภาษีได้ตามจำนวนค่าใช้จ่ายตามที่จ่ายจริง แต่ไม่เกิน  1.5 หมื่นบาท ต้องเป็นค่าใช้จ่ายที่ได้จ่ายและใช้บริการจริง ตั้งแต่วันที่ 1 ม.ค.-31 ธ.ค. 2559
2.กฎกระทรวง ฉบับที่ 322  (พ.ศ. 2559) ยกเว้นภาษีได้ตามจำนวนค่าใช้จ่ายตามที่จ่ายจริง ไม่เกิน  1.5 หมื่นบาท  ต้องเป็นค่าใช้จ่ายที่ได้จ่ายและใช้บริการจริง ตั้งแต่วันที่  1  ธ.ค.-31 ธ.ค. 2559
lยกเว้นภาษีรวมกันตามกฎหมายทั้งสองฉบับ รวมกันแล้วไม่เกิน  3 หมื่นบาท
หลักเกณฑ์และเงื่อนไขการใช้สิทธิ  มีดังนี้
lเป็นค่าบริการที่จ่ายให้แก่ผู้ประกอบธุรกิจนำเที่ยว ตามกฎหมายว่าด้วยธุรกิจนำเที่ยวและมัคคุเทศก์ 
lเป็นค่าที่พักในโรงแรมให้แก่ผู้ประกอบธุรกิจโรงแรม ตามกฎหมายว่าด้วยโรงแรม   
lผู้ใช้สิทธิเป็นผู้มีเงินได้ ซึ่งมีหน้าที่เสียภาษีเงินได้บุคคลธรรมดา  แต่ไม่รวมถึงห้างหุ้นส่วนสามัญ หรือคณะบุคคลที่มิใช่นิติบุคคล
lผู้มีเงินได้ เป็นผู้จ่ายค่าบริการหรือค่าที่พักเพื่อการเดินทางท่องเที่ยวของผู้มีเงินได้เท่านั้น
lผู้มีเงินได้ต้องมีหลักฐานการรับเงินจากผู้ประกอบธุรกิจนำเที่ยว หรือผู้ประกอบธุรกิจโรงแรม โดยระบุรายการชื่อผู้มีเงินได้ จำนวนเงิน วัน เดือน ปี ที่จ่ายเงิน (ใบเสร็จรับเงินหรือใบกำกับภาษีแบบเต็มรูป)
lสามารถตรวจสอบรายชื่อของผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์และรายชื่อของประกอบธุรกิจโรงแรมตามกฎหมายว่าด้วยโรงแรม ได้ที่เว็บไซต์ กรมสรรพากร  www.rd.go.th --&gt; บริการข้อมูล --&gt; รายชื่อผู้ประกอบธุรกิจนำเที่ยวและมัคคุเทศก์ และรายชื่อของผู้ประกอบธุรกิจโรงแรมตามกฎหมายว่าด้วยโรงแรม ที่ผู้มีเงินได้มีสิทธิขอหักลดหย่อนภาษี
(อยู่ภายใต้หัวข้อ ข้อมูลสำหรับผู้เสียภาษีเงินได้บุคคลธรรมดา)  
หลักเกณฑ์และเงื่อนไขการยกเว้นภาษีเงินได้บุคคลธรรมดาสำหรับการท่องเที่ยวในประเทศไทยเป็นดังที่กล่าวข้างต้น ท่องเที่ยวสนุกสนานแล้วยังได้รับยกเว้นภาษี สวัสดีครับ